ഡെല്ഹിയുടെ ആ തീരുമാനം തെറ്റായിരുന്നു ആദ്യ ക്വാളിഫയറിന് ശേഷം തുറന്നടിച്ച് ഗംഭീര് ചെന്നൈ സൂപ്പര് കിംഗ്സിനെതിരെ ഇന്നലെ നടന്ന ആദ്യ ക്വാളിഫയറിന്റെ പത്തൊന്പതാം ഓവറില് ആവേശ് ഖാന് പകരം കാഗിസോ റബാഡക്കായിരുന്നു ഡെല്ഹി ക്യാപിറ്റല്സ് ബോളിംഗ് നല്കേണ്ടിയിരുന്നതെന്ന് മുന് ഇന്ത്യന് ഓപ്പണര് ഗൗതം ഗംഭീര്. മത്സരത്തില് ഡെല്ഹി പരാജയപ്പെട്ടതിന് ശേഷം സംസാരിക്കവെയായിരുന്നു ആവേശ് ഖാന് പത്തൊന്പതാം ഓവര് നല്കാനുള്ള ഡെല്ഹിയുടെ തീരുമാനത്തെ ഗംഭീര് വിമര്ശിച്ചതും റബാഡയായിരുന്നു ആ ഓവര് എറിയേണ്ടിയിരുന്നതെന്ന് ചൂണ്ടിക്കാട്ടിയതും. മത്സരത്തില് 173 റണ്സ് വിജയ ലക്ഷ്യം പിന്തുടര്ന്ന ചെന്നൈക്ക് അവസാന 2 ഓവറുകളില് ജയിക്കാന് 24 റണ്സ് വേണ്ടിയിരുന്നപ്പോളായിരുന്നു ആവേശ് ഖാനെ പത്തൊന്പതാം ഓവര് എറിയാന് ഡെല്ഹി നായകന് പന്ത് കൊണ്ടു വന്നത്. ഈ ഓവറില് റുതുരാജ് ഗെയിക്ക്വാദിന്റെ വിക്കറ്റ് നേടിയെങ്കിലും 11 റണ്സ് ആവേശ് ഖാന് വിട്ടു നല്കിയിരുന്നു. പിന്നീട് അവസാന ഓവറില് ജയിക്കാന് 13 റണ്സ് വേണ്ടിയിരുന്ന ചെന്നൈ 2 പന്തുകള് ബാക്കി നില്ക്കെ വിജയം കാണുകയും ചെയ്തു. പത്തൊന്പതാം ഓവര് ഒരു മത്സരത്തിലെ ഏറ്റവും പ്രധാനപ്പെട്ട ഓവറാണെന്ന് താന് വിശ്വസിക്കുന്നതായും അതിനാല് നിങ്ങളുടെ ഏറ്റവും മികച്ച ഡെത്ത് ഓവര് ബോളര്ക്കാണ് ഈ ഓവര് നല്കേണ്ടതെന്നും പറയുന്ന ഗംഭീര്, ഡെല്ഹി ആ പത്തൊന്പതാം ഓവര് റബാഡക്ക് തന്നെയായിരുന്നു നല്കേണ്ടിയിരുന്നതെന്ന് ചൂണ്ടിക്കാട്ടുകയായിരുന്നു. 19ം ഓവര് ഏറ്റവും പ്രധാനപ്പെട്ട ഓവറാണെന്ന് ഞാന് വിശ്വസിക്കുന്നു. ആവേശ് ഖാന് റിതുരാജിനെ വീഴ്ത്തിയെങ്കിലും നിങ്ങള് നിങ്ങളുടെ ഏറ്റവും മികച്ച ഡെത്ത് ബോളറുമായി ആ ഓവറില് പോകണമായിരുന്നു. അത് റബാഡയായിരുന്നു, അതില് യാതൊരു സംശയവുമില്ല. ആവേശ് 17മത്തെ ഓവര് എറിഞ്ഞു, നോര്ക്കിയ 18, റബാഡ 19, ടോം കറന് 20 അങ്ങനെയാവേണ്ടിയിരുന്നു ബോളിംഗ് ക്രമം. 17, 19 ഓവറുകള് ആവേശിന് നല്കാനുള്ള തീരുമാനം ശരിയായിരുന്നില്ല. അതെ റബാഡ തന്റെ ഏറ്റവും മികച്ച ഫോമിലല്ല ഇപ്പോളുള്ളത്. എന്നാല് തുടര്ച്ചയായി കളിച്ചു കൊണ്ടിരിക്കുന്ന അദ്ദേഹത്തെ ഈ ജോലി ചെയ്യാന് നിങ്ങള് പിന്തുണക്കേണ്ടതുണ്ട്. അവനൊരു ലോകോത്തര ബോളറാണ്. ഇ എസ് പി എന് ക്രിക്കിന്ഫോയോട് സംസാരിക്കവെ ഗംഭീര് പറഞ്ഞു നിര്ത്തി.